Die misterie van malvapoeding | huiskok
Die misterie van malvapoeding
Ons poedingskatkis loop oor van warm bruinpoedings met stroopsoetigheid wat die eter in 'n suiker-beswyming laat. Wat die eetbare erfstukke te kort skiet aan skoonheid, vergoed hulle voor met beskrywende name soos fluweelpoeding, skrikkeljaar-poeding en kabinetspoeding. Maar die gesalfde van die bruinpoedings is malvapoeding – almal se gunsteling en ons land se simbool van soetigheid.
Malvapoeding soos dit pronk in die kookboek Kokkedoor (Human & Rousseau)
Met die onlangse besoek van pres. Barack Obama van Amerika is die staatsbanket afgesluit met malvapoeding, vla en vrugte. Selfs Oprah Winfrey se persoonlike sjef het sy eie weergawe.
Wêreldroem ten spyt is die oorsprong van malvapoeding vol intrige en misterie; 'n kulinêre geheim waaroor kenners uiteenlopende menings het. Verwys die naam dalk na die sponserige, malvalekkeragtige tekstuur? Na 'n soetwyn van die jaar toet? Na 'n inheemse surrogaat vir rooswater? Is dit 'n kinkelpoeding uit die jare van hipsters, klokbroeke of byekorfhaarstyle?
Die koskenner Hetta van Deventer se belangstelling in die malvapoeding-raaisel is opnuut geprikkel tydens haar voorbereiding vir die onthoukos-reeks Kokkedoor: "Wat my opgeval het, is die afwesigheid van resepte vir malvapoeding in die ouer tradisionele resepteboeke."
Die malva-onthoupoeding wat sy ken, is 'n ryk bruinpoeding met appelkooskonfyt, 'n eetlepel asyn en koeksoda in die beslag en 'n weelderige roomsous (met 'n stywe knerts brandewyn of sjerrie) wat oorgegiet word sodra die poeding uit die oond kom.
Soos 'n gastronomiese Sherlock Holmes bespied sy ou Suid-Afrikaanse kookboeke van die laat 1880's. Nie eens Hildagonda Duckitt se boeke van die eeuwisseling verwys na malvapoeding nie. 'n Poeding-opus met meer as 60 poedingresepte en vele bruinpoeding-variasies – Di Afrikaanse koek en poeding boek deur " 'n Frystaatse dame" van 1914 – swyg ook. S. van Tulleken en mev. Slade is ook stil.
In 'n 1912-resepteboekie deur mev. P.W. de Klerk spoor Hetta die eerste verwysing na malvapoeding op.
Hierdie uitgawe en sy Afrikaanse opvolger van 1924 – Suid-Afrikaanse kookkuns vereenvoudigd – noem dit malvapoeding, maar dit bevat geen sjerrie, brandewyn, wyn of appelkooskonfyt nie. Daar is ook geen spoor van roos-pelargonium ("malva") as geurmiddel nie en die sous word apart bedien. Steeds nie ons moderne malva nie.
Rooswater of soetwyn
Terug na die stapeltjie betroubare ou boeke: In C. Louis Leipoldt se Kos vir die kenner (1933) word malvapoeding steeds vermis.
Hetta spoor ook niks op in S.J.A. de Villiers se Kook en geniet van 1951 nie. Elke poedingmaker maak die poedingsous apart, eerder as om dit oor die warm poeding te giet. (My ma se ou 1950's Kook en Geniet het ook nie die resep in en ; en my uitgawe van 1978 swyg ook oor malvapoeding).
'n Onlangse gesaghebbende bron, Die groot Boerekosboek (2012) deur Dine van Zyl, verklaar die malva-naam aan die hand van "malvesy", 'n gewilde, geurige, gefortifiseerde soetwyn van die Middeleeue. Volgens Dine is dit as bestanddeel in 'n poedingsous gebruik. Die poeding is "malvesypoeding" genoem en later verkort na malvapoeding.
Hetta het gaan kers opsteek by die bekende wynmaker Danie de Wet van Dewetshof wat bevestig dat malvesy vroeër jare 'n bekende soetwyn aan die Kaap was.
Dr. Hettie Claassens, kosnavorser en skrywer van Die geskiedenis van Boerekos – bekend om haar vlymskerp vermoë om kosraaisels uit te pluis – meen die "malvezij" het nie 'n rol gespeel nie, maar eerder die destydse gebruik om kos met rooswater te geur.
Omdat nie alle Kaapse kokke toegang tot rose gehad het nie, het hulle die welriekende blare van die Kaapse roos-pelargonium (verkeerdelik na die Europese malva genoem) ingespan.
Lanzerac se kombuis en tuin
Die gerekende koskenner Peter Veldsman staan 'n ander verklaring voor: Hy meen die oorsprong lê by die Lanzerac-hotel in Stellenbosch.
Op 'n dag iewers in die 1950's gee die eienaar, David Rawdon, die bruinpoeding vir die buffettafel een kyk en vaar die tuin in vir malvablare om die poeding mooi te maak. Van toe af sou dié poeding bekend staan as malvapoeding.
"Gereken Peter se koservaring en kennis lyk dit na 'n moontlikheid," meen Hetta. "Die tydlyn lyk ook reg."
Malvapoeding met 'n ma en 'n peetpa
Daar is nog vingerafdrukke op die malvapoeding. Die koskenner en restaurateur Michael Olivier, wat as die peetpa van malvapoeding bekend staan, voel baie sterk daaroor dat David Rawdon van Lanzerac nie blare bo-op 'n malvapoeding sou sit en aan gaste voorsit nie. Hy wat Michael is het 'n baie nou verhouding met die malvapoeding, want dit was in sy tyd as hotelbestuurder van Boschendal wat die poeding sy beroemdheid gekry het. Maggie Pepler het in 1979 die oorspronklike resep na Boschendal gebring het terwyl sy daar as sjef uitgehelp het. (Tannie Maggie is die moeder van Dave Pepler, aanbieder van die program 'Groen').
Meer as drie dekades later verskyn malvapoeding steeds op Boschendal se buffettafel en beskryf hy Maggie as "die malvapoeding-voorsiener vir die nasie".
Dit laat my wonder: Maggie Pepler was vroeër jare betrokke by die Lanzerac-hotel. Dalk is "Mev. Ellis se lekker poeding" met sy ryk roomsous (wat in Februarie 1973 in die Foto-Rapport-bylae verskyn het) 'n variasie van 'n heerlike poeding wat hulle dalk by die Lanzerac geëet het?
Het 'n malvablaar-versierde bruinpoeding sy weg dalk via Maggie na die Boschendal-buffet gevind?
Die vrae weeg swaarder as die antwoorde.
Nog Suid-Afrikaanser malvapoeding
Hierdie resep verskyn in die kookboek Kokkedoor, wat volgende maand op die rakke beland. Die kinkelkok Rendil Pietersen het rooibostee by die tradisionele sous gevoeg om dit nog meer Suid-Afrikaans te maak.
(my nota: Die brandewyn kan met soetwyn of sjerrie vervang word. Dit kan ook uitgelos word, maar na my mening is dit malvapoeding se nefie Jan Ellis wat dan aan tafel kom kuier.)
375 ml (1½ k) koekmeel, gesif
7,5 ml (1½ t) bakpoeier
7,5 ml (1½ t) koeksoda
40 ml fyn appelkooskonfyt
45 ml (3 e) asyn
180 ml (¾ k) melk
Rendil se rooibostee-en-brandewynsous
170 g botter
90 ml hanepoot-brandewyn
90 ml sterk rooibostee
Klits die eiers en die suiker saam tot lig en skuimerig. Voeg die meel, bakpoeier, koeksoda, sout, appelkooskonfyt en asyn by en meng goed.
Voeg die melk by en klits tot die mengsel glad is.
Giet die mengsel in die voorbereide bak.
Bak 35 tot 40 minute lank tot gaar.
Verhit al die sousbestanddele saam en kook vyf minute lank.
Giet die warm sous oor die warm poeding.
* Hierdie is 'n weergawe van my artikel wat in Beeld Pols en Die Burger Naweek verskyn.
Tags: bruinpoeding, Jan Ellispoeding, kokkedoor, malvapoeding, nagereg, nostalgiekos, onthoukos, poeding, tradisie
← Peerkoek met Pinotage stroop en kersiekonfyt
Melk in die sopbord →
3 Responses to "Die misterie van malvapoeding"
Sonja October 4, 2021 at 2:59 pm #
Malvapoeding het sy oorsprong van die Skotse Roompoeding
poppie coetzer August 16, 2013 at 7:46 am #
Dis ongelooflik hoeveel mens my gevra het van malvapoeding sous ek het dit die anderdag gemaak met gemmerbrandewyn sous en dit was wow lovies da
huiskok August 17, 2013 at 1:11 am #
Dankie vir die inloer, Poppie. Ek verlang jou darem baie – veral nou weer toe ek weer Kwela kyk om te sien hoe heerlik julle kuier en jy kosmaak op die eiland.